Bilag til oplysning af sagen.

Bilag 1.

Kravet om merbeskæftigelse gælder ikke nyttejobs:

For at undgå misbrug af løntilskudsordningen skal der være tale om merbeskæftigelse, det vil sige en nettoudvidelse af antallet af ansatte. Formålet med løntilskudsjobs er således ikke at erstatte ordinært ansattes job. Dette merbeskæftigelseskrav forstås

forskelligt i forhold til, om der er tale om en offentlig eller en privat arbejdsgiver.

I det offentlige vurderes det om betingelsen om merbeskæftigelse er opfyldt, ved at tage udgangspunkt i antallet af beskæftigede ifølge budgettet for den enkelte offentlige virksomhed. Det betyder, at såfremt man har ansat det antal medarbejdere, som budgettet tilsiger, så har man opfyldt merbeskæftigelseskravet. - Sagt på en anden måde: Antallet med løntilskud kan ikke forøges, hvis der er ansat færre end forudsat i budgettet.

I det private forstås merbeskæftigelseskravet i forhold til det gennemsnitlige antal beskæftigede i de foregående 12 måneder. Derudover må ansættelse ikke ske i en stilling, der er blevet ledig efter en ansat uden støtte indenfor de sidste tre måneder. Som noget nyt er det nu direkte forbudt at blive ansat med løntilskud i den virksomhed, personen

senest har været ansat i (dette gælder både i det offentlige og det private).

Nyttejobs kan alene etableres i offentlig regi og kan maksimalt have en varighed af 13 uger. Nyttejobs er modsat løntilskudsjobs ikke omfattet af kravet om merbeskæftigelse, hvorfor der er en reel risiko for, at ordinært ansatte fortrænges fra arbejdspladsen idet de i stedet erstattes af billig arbejdskraft i form af nyttejobbere.

Lov om en Aktiv Beskæftigelsesindsats, kapitel 12, § 60 og §62, merbeskæftigelse mv.

Fra ’Lov om en Aktiv Beskæftigelsesindsats.

Merbeskæftigelse m.v.

§ 60. Forud for ansættelse med løntilskud skal spørgsmålet om ansættelsen have været drøftet mellem virksomheden og repræsentanter for virksomhedens ansatte.

§ 61. Ansættelse med løntilskud af personer, der er omfattet af § 2, nr. 1-3, 5 og 11, skal medføre en nettoudvidelse af antallet af ansatte hos vedkommende arbejdsgiver. Ved nettoudvidelse forstås merbeskæftigelse i forhold til virksomhedens normale beskæftigelse.

Stk. 2. Betingelsen om merbeskæftigelse påses af arbejdsgiveren og de ansatte i fællesskab. Uenighed om betingelsen om merbeskæftigelse afgøres efter de gældende fagretlige regler om mægling og eventuel voldgift. For private arbejdsgivere, der ikke er omfattet af kollektiv overenskomst, afgør det regionale beskæftigelsesråd, jf. kapitel 6 i lov om ansvaret for og styringen af den aktive beskæftigelsesindsats, administrativt endeligt, om betingelsen om merbeskæftigelse er opfyldt.

§ 62. Der skal i såvel private som offentlige virksomheder være et rimeligt forhold mellem antallet af ansatte uden løntilskud og antallet af ansatte med løntilskud efter dette kapitel samt personer i virksomhedspraktik.

Bilag 2.

Kommunal løntilskudskvote for Fredericia Kommune 2014:

Kvoten for løntilskudsjobs i Fredericia Kommune er i 2014, af Arbejdsmarkedsstyrelsen, for Fredericia Kommune udmeldt til at være 148 fuldtids-løntilskudsjob – Fredericia Kommune har i 2014 indtil videre anvist løntilskudsjob til det, der svarer til 32,6 heltidsbeskæftigede personer (januar 2014) - dermed udnytter Fredericia Kommune pt. 22 % af kommunens fulde 2014 kvote.

